Գաղտնի բան չէ, որ ներկայիս Թուրքիոյ տնտեսական ցուցանիշը որոշ չափով անկումի մէջ է, եւ այդ մէկը պարզ է՝ երկրի դրամանիշի արժէքի կորուստներուն պատճառով: 2005ին, Թուրքիոյ պետութիւնը, երկրի ազգային դրամանիշէն՝ լիրայէն վեց զերօներ ջնջելով՝ ստեղծեց Թուրքիոյ «նոր լիրա»ն (Yeni Turk Liras). այդ օրերուն, երբ ամերիկեան տոլարը մօտաւորապէս մէկուկէս միլիոն լիրա կ՛արժէր, զերօներուն ջնջումով հաւասար եղաւ 1.344 նոր լիրայի: Սակայն, լիրան չկրցաւ կայուն մնալ, հակառակ պետութեան թափած բոլոր ջանքերուն, եւ յաճախ արժեզրկումի ենթարկուեցաւ ու տակաւին կ՛ենթարկուի՝ այդ երկրին տնտեսական վատ վիճակը ցոյց տալով: 2010ին, տոլարը 1.550 լիրա կ՛արժէր, իսկ 2015ին՝ 2.189 լիրա, սակայն 2017ի վերջերը անիկա 3.77 լիրա եղաւ, Մայիս 2018ին՝ 4.47 լիրա, իսկ Յունիս 2018ին (մէկ ամիս ետք) բարձրացաւ 4.68 լիրայի… եւ այսպէս, լիրան կը շարունակէ անկումի մէջ մնալ: Այս բոլորը տարիներու տնտեսական, դիւանագիտական եւ ռազմական անյաջող ու սխալ քաղաքականութիւններու արդիւնք են: